Audros paukštis
Ligi žemės linksta pušys. Vėtra spiegia.
Raganos undinės žiaurią puotą kelia -
Kas budės prie lango naktį šią bemiegę?
Kas išdrįs keliauti viesulingą kelią?

Išsijuosę žaibai ima žemę plakti -
Lig padangių šoka bangos okeano -
Skrenda baltas paukštis per tą juodą naktį
Kur tu nusileisi, plienasparni mano?

Prieš siaubūnes audras tu sparnus ištiesęs
Nusilenks žaibai tau, vėtra kelią duos tau!
Lydi baltą paukštį akys mano šviesios
Per mirties bedugnę į laimingą uostą.

Nėris Salomėja
Eilėraščiai